CELEX: C2005/115/03
Language: el
Date: 2005-05-14 00:00:00
Title: Απόφαση του Δικαστηρίου (τρίτο τμήμα), της 3ης Μαρτίου 2004, στην υπόθεση C-32/03 (αίτηση του Højesteret για την έκδοση προδικαστικής αποφάσεως): I/S Fini H κατά Skatteministeriet (Έκτη οδηγία περί ΦΠΑ — Ιδιότητα του υποκειμένου στον φόρο — Δικαίωμα εκπτώσεως του φόρου — Εκκαθάριση — Άμεση σχέση — Πράξεις που είναι σύμφυτες με το σύνολο της οικονομικής δραστηριότητας)

14.5.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 115/2
            
         
      ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   
   (τρίτο τμήμα)
   της 3ης Μαρτίου 2004
   στην υπόθεση C-32/03 (αίτηση του Højesteret για την έκδοση προδικαστικής αποφάσεως): I/S Fini H κατά Skatteministeriet (1)
   
   (Έκτη οδηγία περί ΦΠΑ - Ιδιότητα του υποκειμένου στον φόρο - Δικαίωμα εκπτώσεως του φόρου - Εκκαθάριση - Άμεση σχέση - Πράξεις που είναι σύμφυτες με το σύνολο της οικονομικής δραστηριότητας)
   (2005/C 115/03)
   Γλώσσα διαδικασίας: η δανική
   Στην υπόθεση C-32/03, με αντικείμενο αίτηση για την έκδοση προδικαστικής αποφάσεως βάσει του άρθρου 234 ΕΚ, την οποία υπέβαλε το Højesteret (Δανία) με απόφαση της 22ας Ιανουαρίου 2003, η οποία περιήλθε στο Δικαστήριο στις 28 Ιανουαρίου 2003, στη διαδικασία I/S Fini H κατά Skatteministeriet, το Δικαστήριο (τρίτο τμήμα), συγκείμενο από τους A. Rosas, πρόεδρο τμήματος, A. Borg Barthet, J.-P. Puissochet, J. Malenovský και U. Lõhmus (εισηγητή), δικαστές, γενικός εισαγγελέας: F. G. Jacobs, γραμματέας: H. von Holstein, εξέδωσε στις 3 Μαρτίου 2005 απόφαση με το ακόλουθο διατακτικό:
   Το άρθρο 4, παράγραφοι 1 έως 3, της έκτης οδηγίας 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με φόρους κύκλου εργασιών. Κοινό σύστημα φόρου προστιθεμένης αξίας: ομοιόμορφη φορολογική βάση, πρέπει να ερμηνευθεί υπό την έννοια ότι ένα πρόσωπο, το οποίο έχει παύσει μια εμπορική δραστηριότητα αλλά συνεχίζει να πληρώνει το μίσθωμα και τους λογαριασμούς για τους επαγγελματικούς χώρους που χρησίμευσαν για τη δραστηριότητα αυτή, λόγω του γεγονότος ότι η σύμβαση μισθώσεως έχει ρήτρα μη καταγγελίας, θεωρείται υποκείμενο στον φόρο υπό την έννοια του άρθρου αυτού και δύναται να προχωρήσει σε έκπτωση του ΦΠΑ τον οποίο κατέβαλε σχετικά με τα ποσά αυτά, αρκεί να υφίσταται άμεση σχέση μεταξύ των γενομένων πληρωμών και της εμπορικής δραστηριότητας και αρκεί να έχει αποδειχθεί ότι δεν υπήρχε σκοπός φοροδιαφυγής ή καταστρατηγήσεως.
   
      (1)  EE C 83 της 05.04.2003